S-174/2017

Mál þetta, sem dómtekið var 23. þessa mánaðar, var höfðað með ákæru útgefinni af lögreglustjóranum á höfuðborgarsvæðinu 9. síðasta mánaðar á hendur H-kk-þgf H-kk-þgf B-kk-þgf, kt. 000000-0000, Boðaþingi 6 í Kópavogi, „fyrir eftirtalin fíkniefnalagabrot:

1. Með því að hafa fimmtudaginn 29. janúar 2015, að Álakvísl 108 í Reykjavík, haft í vörslum sínum samtals 15 g af maríhúana, sem lögreglan fann við leit. [...]

Telst brot þetta varða við 2. gr., sbr. 5. og 6. gr. laga um ávana- og fíkniefni

nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

2. Með því að hafa föstudaginn 6. febrúar 2015, að Esjubergi 2, Kjalarnesi, haft í vörslum sínum í sölu- og dreifingarskyni 103 kannabisplöntur og 299,24 g af maríhúana, og hafa um nokkurt skeið fram til þess dags ræktað greindar plöntur. [...]

Telst brot þetta varða við 2. gr., sbr. 4., 5. og 6. gr. laga um ávana- og fíkniefni

nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Krafist er upptöku á 103 kannabisplöntur, og samtals 314,24 g af maríhúana, 3 ræktunartjöldum, 8 kolasíum, 7 börkum, 19 lömpum, 4 straumfestum, 3 loftsíum, 7 loftblásurum, 34 gróðurpottum, 4 ballestum, tjaldsúlu, fjöltengi, vatnsdælu, upphengju, klippum, síuviftu, mold, taupottum, slöngu, viftu, rakatæki, fljótandi áburði, samkvæmt 6. og 7. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Um málsatvik er skírskotað til framangreindrar ákæru.

Ákærði hefur fyrir dómi skýlaust játað að hafa framið þau brot sem honum eru gefin að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem ekki er talin ástæða til að draga í efa að sé sannleikanum samkvæm, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Ákærði krefst vægustu refsingar sem lög leyfa, sem verði í tilviki fangelsisrefsingar að öllu leyti bundin skilorði og gerir skipaður verjandi hans kröfu um hæfilega þóknun sér til handa. Af hálfu ákærða var meðal annars frá því greint að hann sæi mikið eftir brotum sínum, hafi nú snúið lífi sínu til betri vegar, væri í fastri vinnu og væri að koma eigin rekstri á laggirnar. Ekki voru bornar brigður á þá frásögn af hálfu ákæruvaldsins.

Í gögnum málsins eru efnaskýrslur lögreglu um hinar haldlögðu plöntur og maríhúana. Fram kemur að við rannsókn og prófun tæknideildar lögreglu 6., 9. og 10. febrúar 2015, hafi framangreint greinst sem fyrrgreindar kannabisplöntur og maríhúana. Af þeim 103 plöntum hafi 53 þeirra verið átján til sjötíu sentimetrar á hæð og vegið 6946,54 grömm og fimmtíu plantnanna hafi verið sex til tólf sentimetrar á hæð og vegið 11,82 grömm. Þá er einnig á meðal gagna málsins matsgerð Rannsóknastofu í lyfja- og eiturefnafræði við Háskóla Íslands frá 17. mars 2015, vegna rannsóknar tveggja sýna hinna haldlögðu plantna. Þar greinir meðal annars frá því að magn tetrahýdrókannabínóls í þurrum sýnum hafi verið 21 mg/g og 94 mg/g.

Vörslur ákærða á því sem greinir í 2. tl. ákæru voru sem fyrr segir, í sölu- og dreifingarskyni. Hann hefur hins vegar verið samvinnuþýður, hvort tveggja á rannsóknarstigi og fyrir dómi, og er það virt honum til málsbóta. Samkvæmt því sem greinir á framlögðu sakavottorði á hann að baki sakaferil sem nær aftur til ársins 2009. Það ár samþykkti hann greiðslu sektar með sátt hjá lögreglustjóra, vegna brots gegn lögum um ávana- og fíkniefni. Með tveimur öðrum þess háttar sáttum 30. janúar á þessu ári samþykkti hann sektargreiðslur að samanlagðri fjárhæð 436.000 krónur, og tímabundnar ökuréttarsviptingar, í báðum tilvikum fyrir brot gegn lögum um ávana- og fíkniefni, fyrir að aka undir áhrifum slíkra efna og án þess að hafa ökuskírteini meðferðis. Brot ákærða í máli þessu, framdi hann fyrir þann tíma að hann gekkst undir framangreindar sáttir og er honum því nú gerður hegningarauki við þær, sbr. 78. gr. almennra hegningarlaga. Eftir framansögðu, samkvæmt 77. gr. sömu laga og með hliðsjón af dómaframkvæmd, þykir refsing hans hæfilega ákveðin fangelsi í fimm mánuði. Atvik þessa máls áttu sér stað í janúar og febrúar 2015, samkvæmt fyrirliggjandi gögnum fór rannsókn þess að mestu fram á næstu dögum og vikum þar á eftir, en skýrsla af ákærða vegna þeirra atvika sem greinir í 2. tölulið ákærunnar, var hins vegar ekki tekin fyrr en í lok október á síðasta ári. Ákæra var svo sem áður segir, gefin út 9. síðasta mánaðar. Ekki liggur fyrir skýring á þessum drætti á meðferð málsins. Að öllu virtu, þar með talið með hliðsjón af framangreindri málsmeðferð, þykir mega fresta fullnustu refsingarinnar og skal hún falla niður að liðnum tveimur árum frá uppkvaðningu dóms þessa, haldi ákærða almennt skilorð 57. gr. almennra hegningarlaga nr. 19/1940.

Ákærði hefur fyrir dómi samþykkt upptökukröfu ákæruvaldsins. Á grundvelli 6. og 7. mgr. 5. gr. laga nr. 65/1974, skal hann sæta upptöku á því sem hald var lagt á, eins og nánar greinir í dómsorði.

Með vísan til 1. mgr. 218. gr. laga nr. 88/2008, er ákærði dæmdur til að greiða sakarkostnað málsins, sem samkvæmt framlögðum yfirlitum um slíkan kostnað og með stoð í öðrum gögnum nemur 176.603 krónum, vegna rannsóknar sýnum hinna haldlögðu plantna og annarra aðgerða við rannsókn málsins, auk þóknunar skipaðs verjanda fyrir dómi, Ó-kk-ef T-kk-ef héraðsdómslögmanns, sem þykir hæfilega ákveðin 126.480 krónur, að meðtöldum virðisaukaskatti.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði H-kk-nf H-kk-nf B-kk-nf, sæti fangelsi í fimm mánuði, en fresta skal fullnustu refsingarinnar og skal hún niður falla að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940.

Ákærði skal sæta upptöku á 103 kannabisplöntum, 314,24 g af maríhúana, þremur ræktunartjöldum, átta kolasíum, sjö börkum, nítján lömpum, fjórum straumfestum, þremur loftsíum, sjö loftblásurum, 34 gróðurpottum, fjórum ballestum, tjaldsúlu, fjöltengi, vatnsdælu, upphengju, klippum, síuviftu, mold, taupottum, slöngu, viftu, rakatæki og fljótandi áburði, sem hald var lagt á.

Ákærði greiði 303.083 krónur í sakarkostnað, þar með talda 126.480 króna þóknun skipaðs verjanda síns, Ó-kk-ef T-kk-ef héraðsdómslögmanns.

H-kk-nf Þ-kk-nf